חוק השיפוט הצבאי (תיקון מס' 69), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2535, עמ' 616, 2016-03-10T00:00:00+02:00
חוק השיפוט הצבאי (תיקון מס' 69), התשע"ו-2016 התקבל בקריאה שנייה ושלישית ביום כ' באדר א' התשע"ו (29 בפברואר 2016).

החוק קובע כי תקופת כהונתו של נציב קבילות החיילים תעמוד על שבע שנים (לעומת חמש שנים כיום) ותוגבל לתקופת כהונה אחת.

בנוסף, קובע החוק שורה של הסדרים הנוגעים להליך מינוי הנציב ולמילוי מקומו:
א. על שר הביטחון יהיה להביא לאישור ועדת החוץ והביטחון מועמד לתפקיד נציב הקבילות 90 ימים לפני תום תקופת כהונתו של הנציב היוצא (לעומת 30 ימים כיום), ועל הוועדה יהיה לדון במינוי לא יאוחר מ-30 ימים לפני תום הכהונה. 
ב. במקרה שנבצר מהנציב למלא את תפקידו באופן ארעי, יהיה על שר הביטחון למנות לו ממלא מקום בתוך 14 ימים.
ג. במקרה שנבצר מהנציב למלא את תפקידו באופן קבוע (למעלה משישה חודשים), יראו אותו כאילו התפטר מתפקידו.
ד. במקרה שבו התפנה תפקידו של הנציב טרם סיום מועד כהונתו, יהיה על שר הביטחון למנות לו ממלא מקום בתוך 14 ימים, ולהציע לוועדת החוץ והביטחון מועמד קבוע לתפקיד מוקדם ככל הניתן ולא יאוחר מ-30 ימים מים שהנציב חדל לכהן בתפקידו. על הוועדה יהיה לדון במינוי בתוך 30 ימים נוספים.
ה. במקרה שבו החל הליך מינויו של נציב חדש, אך טרם הסתיים עד תום כהונתו של הנציב היוצא, יהיה שר הביטחון רשאי להאריך את תקופת כהונתו של הנציב היוצא לתקופה שלא תעלה על שלושה חודשים. אם לא ניתן היה להאריך את תקופת כהונתו, יחולו ההוראות הכלליות של חוק שירות המדינה (מינויים) למקרים מעין זה, ולפיהן שר הביטחון יוכל, בהתייעצות עם נציב שירות המדינה, למנות את אחד מעובדי המדינה כממלא מקום.